Diari Oficial de la Generalitat Valenciana


Sumari del DOGV 5731, del 31-03-2008 (2008/3718)

DECRET 28/2008, de 28 de març, del Consell, sobre mesures per a limitar la pol·linització encreuada entre plantacions de cítrics.
---------------------------------------------------------------------------------------------------------------------------------

### Dades del document

Número de DOGV
:   5731

Data del DOGV
:   31-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3718


Data del document
:   28-03-2008

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * mel
    * apicultura
    * agres
    * agricultor

DECRET 28/2008, de 28 de març, del Consell, sobre mesures per a limitar la pol·linització encreuada entre plantacions de cítrics. [2008/3718]  
A principi dels anys 90 van sorgir els primers problemes en el mercat de cítrics com a conseqüència de la presència de llavors en els fruits destinats al consum en fresc. En la campanya de 1993 es va establir l'obligació de traure els ruscs de la zona citrícola, a fi de pal·liar la situació plantejada. En la campanya següent, i fins a la de 2000, es va permetre l'accés dels ruscs a la zona, encara que allunyant-los 1.000 metres de les varietats susceptibles de provocar pol·linització encreuada. En 2000 i 2001 es va prohibir totalment l'assentament de ruscs a la zona citrícola, i se'n va fixar una compensació econòmica.   
Estes mesures tenien com a objecte reduir la presència d'agents pol·linitzadors en els cítrics. En la campanya 1999 no van ser suficients per a evitar la presència de llavors, i això ha transcendit en la qualitat final de determinades varietats. No obstant això, en les campanyes posteriors han sigut eficaces.   
En conseqüència, considerant el volum econòmic que genera la producció d'este tipus de fruites a la Comunitat Valenciana, és necessari mantindre la prohibició d'assentament de ruscs en els voltants de les plantacions de cítrics.   
A este efecte, la disposició addicional cinquena de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat, permet fixar una distància mínima preventiva d'assentament de ruscs respecte de les plantacions de cítrics.   
Per això, oïdes les Organitzacions Professionals Agràries, a proposta de la consellera d'Agricultura, Pesca i Alimentació i amb la deliberació prèvia del Consell, en la reunió del dia 28 de març de 2008,   
DECRETE  
Article 1  
Queda prohibit l'assentament de ruscs a menys de 5 quilòmetres de les plantacions de cítrics durant la campanya 2008. Esta prohibició es mantindrà durant l'època de floració dels cítrics que, a este efecte, es considerarà finalitzada el 31 de maig. No obstant això, la conselleria d'Agricultura, Pesca i Alimentació podrà modificar, per mitjà d'una ordre, este període si les condicions agroclimátiques alteren o modifiquen el període de floració.   
Els apicultors de la Comunitat Valenciana podran rebre una indemnització econòmica directa per a compensar la reducció d'ingressos derivada de la prohibició de l'assentament de ruscs en la zona citrícola. Esta ajuda serà proporcional al nombre de ruscs que l'apicultor tinga inscrits al Registre d'Explotacions Apícoles de la Comunitat Valenciana a 31 de gener de 2001. L'import d'esta ajuda no podrà superar la quantitat de 28 euros per rusc. Mitjançant una ordre de la conselleria d'Agricultura, Pesca i Alimentació es regularan les condicions de la concessió. Esta ordre haurà de comptar amb la preceptiva dotació pressupostària.   
Article 2   
S'exceptuaran del que establix l'article 1 aquells assentaments apícoles que acomplisquen les condicions següents:   
a) Albergar un màxim de 650 ruscs.   
b) Comptar amb el previ consentiment, per escrit, de tots els propietaris de finques de cítrics existents en un ràdi d'1 quilòmetre al voltant del lloc d'ubicació dels ruscs.   
c) Comunicar a l'Oficina Comarcal de la conselleria d'Agricultura, Pesca i Alimentació la ubicació, acompanyada de tots les acords aconseguits segons l'apartat anterior.   
d) L'incompliment d'alguna de les tres condicions esmentades s'entendrà com a assentament de ruscs en una ubicació prohibida als efectes assenyalats en el present decret.   
Article 3   
La distància de 5 quilòmetres entre els assentaments de ruscs i les plantacions de cítrics es podrà reduir a 1 quilòmetre en les àrees agrícoles en què la implantació de cultius que requerisquen la pol·linització entomòfila per a millorar la seua productivitat tinga una especial significació. Esta especial significació haurà de ser comunicada per escrit per les associacions d'agricultura implicades en cada municipi a l'Oficina Comarcal de la conselleria d'Agricultura, Pesca i Alimentació, delimitant els polígons en què es proposa la reducció de la distància.   
Article 4   
Queda suspesa durant la vigència d'este decret, com a mesura complementària i exclusivament respecte de les plantacions de cítrics de les varietats del grup clementina i híbrids de mandariner, la prohibició de realitzar tractaments fitosanitaris durant la floració, imposada per l'article 3 de l'Orde de 20 de març de 1984, de la conselleria d'Agricultura, Pesca i Alimentació, per la que es va establir la normativa reguladora de les mesures especials a adoptar en els emplaçaments apícoles i tractaments fitosanitaris sobre plantes en floració.   
Article 5   
Els ruscs no identificats individualment amb el número de registre apícola, trobats a zones l'assentament dels quals estiga prohibit d'acord amb el present decret, i la situació dels quals siga comprovada pel personal de la conselleria d'Agricultura, Pesca i Alimentació, seran objecte de trasllat, prèvia exposició pública durant 10 dies, al tauler d'anuncis de l'ajuntament del municipi en què estiguen ubicades. Estos fets seran notificats al propietari dels terrenys on estigueren instal·lades els ruscs. Una vegada transcorreguts 20 dies sense reclamació de titularitat d'aquelles, es procedirà a la seua destrucció.   
La presència de ruscs identificats a la zona prohibida per este decret es notificarà a la persona interessada, la qual, en el termini de 7 dies comptadors a partir de la notificació, haurà de traslladar els ruscs a un altre assentament permés. Si no ho fa, la conselleria procedirà al trasllat per mitjà d'execució forçosa notificant-li el lloc on han estat ubicats, i serà responsabilitat de l'apicultor fer-se càrrec dels ruscs en el nou assentament.  
Article 6   
La presència de ruscs en els llocs prohibits implicarà la pèrdua de la condició de beneficiari de les ajudes per als apicultors indicades en l'article 1 del present decret.   
Article 7   
La tramitació i resolució dels expedients gestionats en relació amb l'aplicació de les mesures previstes en el present decret correspondrà als directors territorials de la conselleria d'Agricultura, Pesca i Alimentació.   
Les actuacions derivades de la posada en marxa i aplicació d'esta norma s'executaran pel Servici de Promoció Comarcal.   
Article 8   
Els apicultors tindran com a termini per a retirar els ruscs de la zona citrícola deu dies des de la publicació d'este decret.  
DISPOSICIÓ ADDICIONAL  
Única   
En cada una de las direccions territorials de la conselleria d'Agricultura, Pesca i Alimentació es constituirà una mesa de seguiment i control de les mesures establides en este decret. Estarà integrada per representants de la conselleria d'Agricultura, Pesca i Alimentació i de les Organitzacions Professionals Agràries amb més implantació, i la presidirà el director territorial.  
DISPOSICIONS FINALS  
Primera   
Es faculta a la Conselleria d'Agricultura, Pesca i Alimentació perquè dicte les disposicions necessàries per al desenrotllament d'este decret.   
Segona   
Este decret entrarà en vigor el mateix dia que es publique en el Diari Oficial de la Comunitat Valenciana.   
Valencia, 28 de març de 2008  
El president de la Generalitat,  
FRANCISCO CAMPS ORTIZ  
La consellera d'Agricultura, Pesca i Alimentació,  
MARITINA HERNÁNDEZ MIÑANA.